次韻轉庵用山谷半字韻見寄
作者：許及之
朝代：宋

paragraphs: 居閒數相過，每語夜參半。
稍作一日踈，已起三秋歎。
老去惜光陰，歡來猶把玩。
去年摻袂別，轉首摶沙散。
恍思麇鹿侶，豈是鴛鷺伴。
拂龜信逢辰，聽雞虞失旦。
冉冉金階趨，穆穆玉皇案。
端笏儼一夔，曳履儀十亂。
咸德足享天，旅薦潔初盥。
疲駑亦自鞭，百駕祇恐緩。
以茲故山夢，纍纍若珠貫。
佳句自山來，居然起衰愞。
平生錦繡腸，不復置冰炭。
室邇猶遠思，迢迢况閩館。
加意松柏姿，聊逐桑榆暖。
歸投玉女壺，天當一笑粲。